Her slutter vores serie om kunstdekorerede gavle. Men fortvivl ej. Næste uge tager vi hul på gavle med malede reklamer.

Annonce

Det er onsdag, og vi er som sædvanligt på gåtur gennem byen. Vi spejder efter dekorerede gavle, og foreløbig har vi fundet nok til, at de kunstdekorerede gavle har været temaet i vores Kender du byen-serie i - med dem i dag - otte uger.

Men i dag ebber det så også ud med den slags gavle. Og i næste uge skal vi derfor have fat i en anden type gavle.

Det skal siges, at vi som bylusker og på gåben med telefonkameraet i lommen kun afsøger området indenfor Ringgaden. I nord lader vi den fortsætte gennem Riis Skov til Den Permanente. I syd fortsætter afgrænsningsstregen fra Sønder Ringgade, ad Stadion Allé, ad Marselisborg Grønnevej og ned ad Carl Nielsen Vej, til vi falder i vandet ud for Stefanshjemmet.

Vi har formentlig ikke fundet alle kunstmalede gavle, og hører selvfølgelig gerne fra jer, hvis I kender en kunstgavl, vi ikke har besøgt, og som står inden for ovennævnte område.

Som sagt slutter gavlserien ikke her, for i næste uge tager vi hul på gavle med malede reklamer. Og serien med billeder fra Aarhus stopper da slet ikke foreløbig. Der er meget, meget mere, vi skal i gennem.

Men den tid den sorg - eller glæde. Alt efter hvordan man ser på det.